Fotografiekompetisie gekanselleer ná herrie | Maroela Media
Die advertensie wat wyd op sosiale media versprei is. Foto: Facebook
Die hospitaalgroep Mediclinic het 'n kompetisie gekanselleer waarin fotograwe gevra word om hulle werk gratis in te skryf om 'n nuwe hospitaal te help versier.
Beroepsfotograwe en veral diegene wat in kreatiewe bedryfsrigtings werk, was woedend ná die nuwe Mediclinic in Stellenbosch fotograwe genooi het om foto's in te skryf wat gekies kan word om in die hospitaal te pryk – maar dit baie duidelik stel dat die fotograwe nié daarvoor vergoed gaan word nie.
In die uitnodiging wat wyd op sosiale media gedeel is, sê die hospitaal beroepsfotograwe en diegene wat as stokperdjie foto's neem, is welkom om aan die projek deel te neem. Dis egter die vrywaring dat fotograwe krediet vir hulle werk gegee sal word, maar nie daarvoor vergoed gaan word nie, wat 'n herrie ontketen het.
"Om 'n fotograaf te wees, is 'n beroep. My kamera kos geld, my sagteware kos geld. Ek kan nie my rekeninge met blootstelling betaal nie. In daai geval kan die dokters daar my mos ook gratis behandel – ons noem net mekaar se name op sosiale media en almal is happy," het 'n ontstoke fotograaf gesê.
Fotograwe wou weet of die argitek wat die nuwe hospitaal ontwerp het, die siviele ingenieur wat toesig oor die bouwerk gehou het, of selfs die binnenshuise versierder, se dienste óók gratis was. Hulle sê hoewel dit enigiemand se keuse is om deel te neem, moes die hospitaal die situasie anders benader het.
Sommige mense het selfs voorgestel dat fotograwe hulle hospitaalrekeninge afneem en dít vir die kompetisie inskryf.
In 'n verklaring sê Mediclinic hy neem kennis van die negatiewe reaksie op die kompetisie. Hy vra om verskoning vir die "onsensitiewe oorsig" van die kompetisievoorwaardes, sowel as enige onbedoelde aanstoot wat dit kon gegee het.
Die kompetisie is in geheel gekanselleer en die voorval sal intern verder ondersoek word.
"By Mediclinic respekteer ons die talent en kreatiewe bydraes van mense vanuit alle skeppende bedryfsrigtings en die belangrike rol wat hulle speel op die gebied van media, korporatiewe posisionering en die fynere kunste," lui die verklaring.
Niemand nog vas vir moord op Rohde-advokaat
Hoe is daai gesegde??
NIKS VIR NIKS EN BITTER MIN VIR 'n SIKSPENS.
Is dit nie dalk net goeie blootstelling vir 'n talentvolle, opkomende fotograaf nie? Dit kon beter hanteer word maar tog is daar die potensiaal dat nog werk vir jou kan instroom weens die blootstelling. As jy voel jy het nie die gratis blootstelling nodig moet dan net nie inskryf nie of hoe??
Dis gratis advertensie vir die fotograwe. Niemand dwing jou om deel te neem nie. As jy nie daarvan hou nie, moet nie deelneem nie, maar hoekom aanstoot neem oor alles.
Deesdae kyk almal vir iets waarmee hulle aanstoot kan neem. Loop net weg van dit af, deur net bloot weg te loop gaan dit jou nie armer maak nie.
Ek stem nie saam met wat iemand doen nie, so nou MOET ek almal vertel en 'n groot storie maak van niks nie
Vra maar net en Jack Russl, wat doen julle vir 'n lewe? Of miskien vir 'n stokperdjie? Miskien kan julle julle dienste (of tyd) GRATIS gaan aanbied aan Mediclinic ('n multi miljoen maatskappy) vir 'blootstelling'. Niemand – nie eens 'n dodelike siek mens – word sonder mediese versekering of 'n minimum R20 000,00 deposito in 'n privaat hospitaal opgeneem nie. As julle dink hulle het nog geld nodig, gaan meld gerus aan.